## Odluka Ustavnog suda Republike Hrvatske broj U/IV-54/1991. od 4. srpnja 1991.

### NN 35/1991 (18.7.1991.), Odluka Ustavnog suda Republike Hrvatske broj U/IV-54/1991. od 4. srpnja 1991.

# USTAVNI SUD REPUBLIKE HRVATSKE

Ustavni sud Republike Hrvatske je na sjednici 4. srpnja 1991. godine
donio ovu

## ODLUKU

1. Za odlučivanje o zahtjevu Javnog pravobranilaštva grada Zagreba za
iseljenje Vatralj Zdravka iz zajedničkih prostorija u podrumu zgrade Preradovićeva
br. 28 u Zagrebu nadležan je Gradski sekretarijat za prostorno uređenje,
komunalne poslove, promet i veze, Područni odjel Centar.

2. Ova odluka objavit će se u "Narodnim novinama".

**Obrazloženje**

Javno pravobranilaštvo grada Zagreba predložilo je ovom sudu da riješi
sukob nadležnosti nastao između Općinskog suda u Zagrebu i Gradskog sekretarijata
za prostorno uređenje, komunalne poslove, promet i veze, Područni odjel
Centar a u pravnoj stvari iseljenja iz zajedničkih prostorija u podrumu
stambene zgrade.

Općinski sud u Zagrebu rješenjem br. XIV-Ps-429/88-2 od 16. rujna 1988.
godine oglasio se nenadležnim i odbacio tužbu za iseljenje Vatralj Zdravka
iz podrumskih prostorija zgrade Preradovićeva br. 28 u kojoj on stanuje.

Gradski sekretarijat za prostorno uređenje, komunalne poslove, promet
i veze, Područni odjel Centar, takoder je zaključkom K1. UP/I-370-03-90-01/02
br. 2199-05-02-90-04 od 24. IX. 1990. godine odbacio taj zahtjev i zauzeo
pravno stajalište prema kojemu je organ uprave nadležan za iseljenje samo
iz onih zajedničkih prostorija koje se koriste za stanovanje, pod čime
se podrazumijeva boravak osoba u tim prostorijama. No, kako u ovom slučaju
- a to nije sporno - zauzete prostorije ne služe za takvu svrhu, već se
koriste za smještaj i odlaganje stvari, kao ostava, ne primjenjuje se čI.
94. Zakona o stambenim odnosima, pa je nadležan redovni sud.

Nakon provedenog postupka Ustavni sud je ocijenio da je nastao negativan
sukob nadležnostl, za čije rješavanje je nadležan organ uprave, naveden
u dispozitivu.

Nadležnost Ustavnog suda Republike Hrvatske za rješavanje sukoba nadležnosti
između izvršne i sudbene vlasti, određena je člankom 125. al. 4. Ustava
Republike Hrvatske, pod pretpostavkama navedenim u Ustavnom zakonu o Ustavnom
sudu Republike Hrvatske ("Narodne novine", br. 13/91). Pretpostavke
za ustavno-sudsku nadležnost u ovom predmetu predviđene člankom 32. Ustavnog
zakona su ispunjene.

Zakon o stambenim odnosima ("Narodne novine", br. 51/85. i
42/86), odredbom članka 94. propisao je da u slučaju ako netko useli u
stan bez pravomoćne odluke o davanju stana na korištenje ili koje druge
valjane osnove, stambeni će organ, na zahtjev zainteresirane osobe ili
po službenoj dužnosti, rješenjem narediti iseljenje. Nadležnost stambenog
organa tada je isključiva.

Prema stajalištu Ustavnog suda Republike Hrvatske članak 94. Zakona
- određujući isključivu nadležnost stambenog organa za iseljenje osoba
koje su u stan uselile bez valjane pravne osnove - ne pravi razliku u svrsi
za koju su zauzele prostorije, niti da li je namjena njihova korištenja
stalni boravak osoba i smještaj stvari, ili pak samo smještaj stvari. Smještaj
stvari je, nema sumnje, jedna od funkcija stanovanja i korištenja stana.
I ostava je dio stambenog prostora, bez obzira je li smještena neposredno
uz ostale prostorije ili dalje od njih.

Stoga je, po ocjeni ovog suda, za iseljenje bespravno useljenih osoba
u zajedničke prostorije stambene zgrade nadležan stambeni organ, a ne redovni
sud.

Iz ovih razloga, odlučeno je kao u dispozitivu.

USTAVNI SUD REPUBLIKE HRVATSKE

Broj: U/IV-54/1991

Zagreb, 4. srpnja 1991.

Predsjednik

**Jadranko Crnić, v. r.**

Odluka, NN 35/1991-979